Leer speel-speel | © My Klaskamer - idees en gedagtes uit 'n juffrou se pen
Trots Suid-Afrikaans	een gemeenskaplike doel
Junie 20, 2010
Juffer	afrikaans	balans, gesyferdheid, Graad 1, Graad R, huiswerk, klanke, ogies, oog-hand koördinasie, oogbewegings, perseptueel, perseptuele, spierbeheer, spiertonus, syfers, vaslegging, voorskools	2 Kommentaar
Ek het onlangs 'n navraag oor die volgende aspekte gekry. Die antwoorde en idees is gemik op Graad R- en 1-outjies. Dit kan daagliks in gespan word en is nie noodwendig harde werk nie. Loer asseblief ook na die lysie aan die regterkant (blogroll) vir skakels na oulike werwe.
Vir spiertonus en balans is daar 'n paar speletjies wat julle kan probeer. Is daar 'n parkie naby?
Probeer gerus die wipplank. Dit forseer die kleintjie om regop te sit en om die lyfie te balanseer vir die hop-aksies.
Sommige parkies het sulke half-begraafde motorbande wat 'n heininkie vorm. Laat Poplap daarop loop. Die bande gee gewoonlik effens mee en forseer die lyfie om te konsentreer op balans. Gee ook raad dat die arms parallel met die skouers moet wees en die koppie regop moet bly…
Gaan stap en speel "follow the leader" deur op 'n randsteen of 'n lae muurtjie te loop. Indien die hoogte 'n bietjie ongemaklik is, kan 'n mens sommer 'n springtou in verskillende vorms (driehoek, sirkel, vierkant…) drapeer en daarop loop…
Gebruik ou koffieblikke: dop dit om, trek 'n tou deur gate aan weerskante en gebruik dit as handvatsels om mee te loop…
Oogbewegings is nogal belangrik en 'n mens moet verseker dat die ogies egalig oor die bladsy kan beweeg.
Lê langs mekaar op die mat en speel met 'n flitslig teen die dak. Lê stil met die kop en hou die liggie dop…hersien vorms, syfers, klanke…(maak die simbool en laat die kleinding raai wat dit was)…
Neem 'n bal saam parkie toe (sommer die gewone plastiekballe wat in die meeste supermarkte verkrygbaar is). Vra vir Poplap om loodreg teenoor die swaai te sit (op die bal). Sy moet so 'n bietjie fokus op haar postuur deur op die bal te bly, haar kop stil te hou en vir Mamma te volg – wat swaai! 'n Mens maak natuurlik beurte om te kyk of die ou op die swaai "dit reg doen"…Indien Ma nie wil swaai nie, kan julle 'n pop of 'n kussing op die swaai stoot.
Doolhoftakies (mazes) in aktiwiteitsboeke forseer ook die ogies om egalig en sistematies te beweeg.
Indien daar 'n stuk deursigtige pyp of halwe geut in die motorhuis is, kan 'n mens die kante toeplak en 'n tennisbal of 'n albaster daarin plaas. Kyk hoeveel keer Poplap die bal heen en weer kan rol sonder om die kante te raak. 'n Kort stukkie pyp (so 40 – 50cm) is oorgenoeg.
Oog-hand koördinasie gaan dikwels gepaard met balspeletjies.
Indien jy iets soos "swing bat" het, kan Poplap vir ure oefen om die bal dop te hou en raak te slaan.
Soek ook vir die klein ping-pong spane wat 'n balletjie en 'n rekkie het. Dit is minder frustrerend as 'n bal wat meters ver spat en rol.
Nog 'n gedagte in die "oog-stal", is speelgoed waar jy 'n kraletjie of 'n balletjie moet beheer om in 'n teiken of 'n gatjie te val. Dink maar aan iets soos "pinball", "bowling" en daardie klein plastiek-outjies wat ons ook kleindag gebruik het.
Teken groot doolhowe, motorbane of paaie op 'n oop gevoude vel koerant. Hou 'n yskasmagneet onder die vel en heg 'n metaal skyfspeldjie aan 'n getekende motortjie. Volg die roete deur die magneet onder die vel papier te skuif.
Grawe in die kombuislaaie vir stewige strooitjies of ou sosatiestokkies. Heg 'n stuk wol of tou met 'n magneetjie daaraan vas. Teken 'n paar visse, knip uit en skuif skuifspelde oor die bekkies. Vir die heel kleintjies bestaan die speletjie bloot uit hengel. Vir ouer kinders kan 'n mens 'n kleeflintlagie agter-op die visse plak en woorde daarop skryf met witbord veselpenne. Hulle kan bloot die visse vang en eenvoudige woorde (wat van vakansie lekkertes?) lees na elke vangs of hulle moet 'n som bereken. Indien jy lus het, kan jy 'n sinnetjie of 'n geheime boodskap beplan en na afloop van die vangste help om die sin te skommel.
Neem 'n ou eierdoospalet (tray) en plaas 'n kraletjie in die linker boonste hoek. Kleinding moet dat probeer om die kraletjie (of albaster) te laat rol van bakkie tot bakkie en van links na regs. 'n Vlakkerige, leë ysbakkie behoort ook te werk.
Gebruik 'n leë ysbakkie of 'n eierdoospalet. Skryf klanke op stukkies papier en plaas rond en bont in die holtes of skryf dit met 'n witbordpen in die plastiekbakkies. Gebruik 'n klein lekkertjie of enige tipe skuiwertjie om gegewe klanke raak te gooi. Kies 'n klank en kyk of julle die skuiwertjie in daardie bakkie kan gooi. As julle goed op dreef is, kan julle kort woordjies probeer spel. 'n Mens kan natuurlik ook besluit om getalle te skryf en kan dan sommetjies doen. Ma gooi byvoorbeeld 'n 4 en 'n 5…en Kleinding bereken dat 4 en 5 gelyk is aan 9. Vir Graad 1's sou ek 'n bakkie tellers (soos knopies) byderhand wou hou om die somme te bereken. Op 'n ander dag kan julle aftrekking aandurf (7 en 3…7 neem weg 3 is gelyk aan 4….7 minus 3 is gelyk aan 4). Onthou om al die juffrou se bewerkingswoorde te gebruik en om die bewerking op ten minste twee verskillende wyses te verwoord. Ons moet die breinratte darem geolie hou… 😉
Bal vang…Begin eers met ander items.
Sit kruisbeen teenoor mekaar en gooi 'n boontjiesakkie – of 'n sagte speelding – vir mekaar. Die idee is om gemaklik te raak met die dophou en vang-aksie. Baie kinders is bang vir die enorme missiel wat op hulle afstorm. Dus moet die vang-item nie vrees ontlok nie. 'n Mens kry dikwels rubberballe met sulke stekeltjies in baba- of in speelgoedwinkels. Dit is sag en gryp maklik vas.
Indien Mamma nie 'n los hand het nie, kan Poplap die bal teen 'n buitemuur gooi en vang. Merk die plekke (maskeerband) waar die voete moet wees en waar die bal moet tref. Aanvanklik staan die kleintjies nogal na-aan die muur (1 tot 1,5 m)…(Maak asseblief net seker dat die bal skoon is en dat daar geen merke teen die muur sal oorbly nie!) Later kan julle opgradeer na 'n goedkoop plastiekbal – nie tennis-, krieket- of netbalballe nie.
Leen of skaf 'n verskeidenheid balle aan. Die gedagte is dat wanneer 'n verskeidenheid balle beskikbaar is vir eksperimentering, sal die kleinding meer gemaklik daarmee raak. Rubber hopballetjies, groot Mamma-se-tuis-oefeningballe, Pappa se ou rugbybal, Oupa se vergete gholfbal, Ouma se tennisbal…Stel 'n ou hoepel of 'n wasgoedmandjie iewers op as teiken en probeer self eksperimenteer met die gooie en krag wat benodig word om die balle in te skiet.
"Skolerige / Akademiese dinge"
Beginklanke is 'n tameletjie vir baie kleingoed. Speletjies soos "ek sien met my klein ogie…" werk goed. Begin eers deur items op die lyfie te "sien", dan op die bed of bank en later in die wyer vertrek. As julle stories lees kan jy eers iets ooglopends in die prent "sien" – soos 'n boom of 'n huis. Om sukses te verseker, kan jy die prent bespreek voordat jy die meegaande teks lees. Wanneer julle die items benoem kan jy die beginklanke met ekstra mening en woema uitspreek (harder en duideliker). Baie skole vra dat die outjies die klanke visueel kan identifiseer, skryf dus sommer die klankie wat julle hoor met 'n vinger in die palm van die hand. Maak seker dat jy op die regte plekke begin en kleinletters gebruik. 'n Plaaslike mamma het 'n blanko-bladsy boek gebruik om die klankies te ontwikkel. As 'n klankie uitgesonder is, het hulle na die storietyd die klank op 'n bladsy geskryf en die betrokke prent geteken. Indien die klank later weer na vore gekom het, het hulle 'n prent bygevoeg en sodoende 'n prentewoordeboek gebou. Begin maar eers met die kleinletters en voeg later die hoofletters by. Die heel kleintjies praat dikwels van die "Grootmensletters". Hulle word aanvanklik slegs vir die begin van name gebruik.
Gesyferdheid of 'n begripvolle omgang met syfers…
Skaf 'n goedkoop, eenvoudige slangetjies-en-leertjies-bord aan. Speletjies waar 'n mens besef dat die kolle getel word en 'n sekere uitwerking (skuiwe) teweeg bring, demonstreer die "hoeveelgevoel" verbonde aan die nommers of aantal kolle.
Hou inventaris of sensus. Vou 'n groot vel koerantpapier in kwarte of selfs agstes. Besluit op iets wat van toepassing is op julle huishouding…mense. Teken die hoeveelheid mense in die huis en skryf die syfer daarby. Drie mensies = 3. 'n Ander blok verteenwoordig waslappe – teken dit. Vier waslappe = 4…Borde…Ses borde = 6. Plak julle plakaat teen 'n deur of muur op en vertel vir 'n ouma of pappa wat daar aangaan en tel elke keer lekker hardop saam. Hoeveel messe is op die tafel? Hoeveel blompotte is in die son? Hoeveel blompotte staan in die skadu? (Raak aan die items terwyl julle tel sodat die afmeting en aftellery akkuraat gedemonstreer word.)…
Die belangrikste aspekte van hierdie ekstra vakansiewerkies is om alles lekker te hou, klein beloninkies in te werk, te wys dat selfs groot mense soms foutjies oorkom (as ons foute maak, kan ons weer probeer) en om met die harde werk te spog (selfs al is dit luidrugtig teenoor die hond).
Sep 12, 2010 @ 13:59:47
Dit was so lekker om te lees en te weet dat hierdie persoon alles op die regte manier verkondig. Ek is self 'n graad R juffrou en raak bitter ongelukkig as mense vergeet dat ons kindertjies speel-speel moet leer. Hy moet nie eens weet dat hy werk nie! Hou asb aan hiermee. Kontak my gerus.
Sep 12, 2010 @ 19:39:41
Goeie-naand, Ekselda 😉 Baie dankie… Jy kan gerus ook gedagtes by die inskrywings aanlas. Ek voel soms redelik afgestomp met die idees.